Diari Oficial de la Generalitat Valenciana


Sumari del DOGV 7331, del 04-08-2014 (2014/7408)

RESOLUCIÓ de 31 de juliol de 2014, del Rectorat de la Universitat Jaume I de Castelló de la Plana, per la qual es publica la normativa de permanència per als estudis universitaris oficials de grau i màster de la Universitat Jaume I.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7331

Data del DOGV
:   04-08-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7408


Data del document
:   31-07-2014

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * centre d'ensenyament

RESOLUCIÓ de 31 de juliol de 2014, del Rectorat de la Universitat Jaume I de Castelló de la Plana, per la qual es publica la normativa de permanència per als estudis universitaris oficials de grau i màster de la Universitat Jaume I. [2014/7408]  
En l'exercici de les competències que li confereixen els Estatuts de la Universitat Jaume I, aprovats pel Decret 116/2010, de 27 d'agost, del Consell de la Generalitat, i de les competències atribuïdes pels articles 20 i següents de la Llei Orgànica 6/2001, d'Universitats, de 21 de desembre, modificada per la Llei Orgànica 4/2007, de 12 d'abril.  
  
De conformitat amb l'apartat 3 de l'article 46 de la Llei Orgànica 6/2001, de 2 de desembre, d'Universitats, modificada per la Llei 4/2007, de 12 d'abril.  
Vist l'acord adoptat pel Consell de Govern d'aquesta Universitat, en la sessió ordinària número 48, de 26 de juny de 2014, pel qual s'aprova la normativa de permanència per als estudis universitaris oficials de grau i màster de la Universitat Jaume I.-  
Vist l'informe emès pel Consell d'Universitats sobre la citada normativa de la Universitat Jaume I, en data 23 de juliol de 2014.  
Vist l'acord d'aprovació de la citada normativa del Consell Social de la Universitat Jaume I, adoptat en la reunió número 6 del Ple, de data 28 de juliol de 2014, resolc:  
  
Ordenar la publicació de la normativa de permanència per als estudis universitaris oficials de grau i màster de la Universitat Jaume I, en els termes establits en l'annex I.  
  
Castelló de la Plana, 31 de juliol de 2014.- El rector: Vicent Climent Jordà.  
  
  
Normativa de permanència per als estudis universitaris oficials de grau i màster de la Universitat Jaume I  
  
(Aprovada pel Consell de Govern número 11, de 13 de maig de 2011, i pel Consell Social número 41, de 18 de juliol de 2011 i posterior modificació del Consell de Govern número 48, de 26 de juny de 2014, i pel Consell Social número 66 de 28 de juliol de 2014)  
  
Preàmbul  
  
La implantació a la Universitat Jaume I dels estudis universitaris oficials de grau, màster i doctorat, regulats pel Reial Decret 1393/2007, de 29 d'octubre, fa indispensable el desenvolupament d'una reglamentació que contemple els nous supòsits que introdueix el mencionat reial decret en l'ordenació dels estudis universitaris oficials: la modalitat d'estudis a temps parcial, l'estructuració dels ensenyaments per mitjà de crèdits ECTS o la generalització dels sistemes d'avaluació contínua.  
  
Amb la finalitat de donar resposta a la demanda social d'utilització racional dels recursos públics, i en virtut de l'autonomia que confereix a les universitats l'article 2.2.f de la Llei orgànica 6/2001, de 21 de desembre, d'universitats, per a l'admissió, règim de permanència i validació dels coneixements dels estudiants, s'elaboren aquestes normes de permanència de l'estudiantat de la Universitat Jaume I que busquen combinar de manera equilibrada el dret a rebre educació superior amb l'aprofitament racional dels fons públics destinats a la formació universitària i harmonitzar-les amb els necessaris objectius de qualitat i excel·lència.  
Les universitats tenen la responsabilitat d'utilitzar eficaçment els recursos públics que reben per a atendre les necessitats de formació de l'estudiantat. La Universitat Jaume I, al seu torn, està obligada a proporcionar a l'estudiantat els mitjans necessaris perquè reba un ensenyament de qualitat i puga arribar a un rendiment adequat i, l'estudiantat, per la seua part, adquireix el compromís de realitzar una labor intel·lectual pròpia de la seua condició d'estudiant amb el suficient aprofitament.  
Així mateix, de conformitat amb l'article 7.1, apartats b i u del Reial decret 1791/2010, pel qual s'aprova l'Estatut de l'estudiant universitari, és necessari que l'estudiantat matriculat en les mencionades titulacions dispose de l'adequada informació oficial sobre l'horitzó temporal en què es concretarà la permanència a la Universitat Jaume I, el nombre màxim de convocatòries d'avaluació que pot utilitzar i altres aspectes acadèmics i administratius rellevants.  
  
D'acord amb l'article 46.3 de l'esmentada Llei orgànica d'universitats, l'article 4.c de la Llei 2/2003, de 28 de gener, de la Generalitat, de consells socials de les universitats públiques valencianes i l'apartat d de l'article 40 dels Estatuts de la Universitat Jaume I, la present normativa de permanència ha de ser aprovada pel Consell Social, amb l'informe previ del Consell d'Universitats, a proposta del Consell de Govern de la Universitat Jaume I.  
  
CAPÍTOL I  
Disposicions generals  
  
Article 1. Objecte i àmbit d'aplicació  
La present normativa té com a objecte regular el règim de permanència de l'estudiantat matriculat a la Universitat Jaume I en els estudis universitaris oficials de grau i màster, regulats pel Reial Decret 1393/2007, de 29 d'octubre.  
  
Article 2. Modalitats de matrícula  
1. L'estudiantat pot matricular-se en els estudis universitaris oficials que s'imparteixen a la Universitat Jaume I amb una dedicació a l'estudi a temps complet o a temps parcial, d'acord amb les limitacions, terminis i requisits que s'establisquen en les normes de matrícula.  
  
2. El règim de dedicació ordinari de l'estudiantat de la Universitat Jaume I és el de temps complet.  
3. L'estudiantat que, per causes justificades, desitge realitzar estudis a temps parcial ha de sol·licitar aquesta modalitat en el moment de formalitzar la matrícula i presentar una sol·licitud en el Registre General acreditant els motius que li impedeixen realitzar els estudis a temps complet. Així mateix, la sol·licitud pot presentar-se en els registres i oficines a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
A aquest efecte tindrà la consideració de causa justificada per a realitzar estudis a temps parcial el no compliment de les regles de permanència i rendiment acadèmic establert en els articles 4.1, 5.1 i 7.3.  
  
4. Durant el mateix curs acadèmic no poden autoritzar-se canvis en la modalitat de matrícula.  
  
CAPÍTOL II  
Estudis de grau  
  
Article 3. Matrícula en els estudis de grau (annex I)  
1. L'estudiantat de grau de nou ingrés, independentment del règim de dedicació, ha d'ajustar la seua matrícula al que dispose la legislació autonòmica a aquest efecte. En segon i posteriors cursos no podrà matricular-se d'un nombre de crèdits inferior a 30 ni superior a 72, excepte en el cas que li queden un nombre inferior de crèdits per a finalitzar els estudis.  
2. L'estudiantat de grau a temps parcial, en segon i posteriors cursos no podrà matricular-se d'un nombre de crèdits inferior a 24 ni superior a 48, excepte en el cas que li queden un nombre inferior de crèdits per a finalitzar els estudis.  
  
Article 4. Permanència en primer curs  
1. L'estudiantat matriculat per primera vegada en el primer curs d'un estudi de grau a la Universitat Jaume I ha de superar un mínim del 20 per cent del total de crèdits matriculats.   
2. L'estudiantat que no supere aquest mínim pot continuar el curs següent en el mateix estudi en la modalitat de matrícula a temps parcial o fer la preinscripció a un estudi de grau diferent.  
3. A aquest efecte, les assignatures reconegudes no comptabilitzaran com a assignatures superades, excepte les cursades en un programa d'intercanvi.  
  
Article 5. Rendiment acadèmic   
1. L'estudiantat, a temps complet que es matricule per segona vegada o successivament en un mateix grau de la Universitat i que durant dos anys acadèmics consecutius no supere almenys el 50 per cent dels crèdits matriculats, haurà de matricular-se a temps parcial en els dos cursos acadèmics següents en què no va superar el 50 per cent dels crèdits matriculats, i se li exigirà la superació del 75 per cent per a poder matricular-se novament en el mateix grau, en qualsevol modalitat de dedicació a l- estudi. Si no compleix aquest requisit no es podrà matricular en el mateix grau fins que no passe un curs des de l'últim en què es va matricular a temps parcial.  
En tot cas, l'estudiantat pot matricular-se en un altre grau després d'efectuar la preinscripció.  
2. L'estudiant a temps parcial que es matricule per segona vegada o successivament en un mateix grau de la Universitat i que durant dos anys acadèmics consecutius no supere almenys el 50 per cent dels crèdits matriculats, no es podrà matricular en el mateix grau fins que no passe un curs des de l'últim en què no va superar el 50 per cent dels crèdits matriculats.  
En tot cas, l'estudiantat pot matricular-se en un altre grau després d'efectuar la preinscripció.  
3. No s'aplicaran aquestes normes de permanència a l'estudiantat que haja superat el 80 per cent dels crèdits del pla d'estudis.  
4. A aquests efectes, les assignatures reconegudes no comptabilitzaran com a assignatures superades, excepte les cursades en un programa d'intercanvi.  
  
CAPÍTOL III  
Estudis de màster  
  
Article 6. Matrícula en els estudis de màster (annex II)  
1. L'estudiantat de màster de nou ingrés, independentment del règim de dedicació, ha d'ajustar la seua matrícula al que dispose la legislació autonòmica a aquest efecte.   
2. En segon i posteriors cursos l'estudiantat, independentment del règim de dedicació, s'ha de matricular d'entre 12 i 60 crèdits, excepte en el cas que li queden un nombre inferior de crèdits per a finalitzar els estudis.  
  
Article 7. Permanència i rendiment  
1. L'estudiantat matriculat en un estudi de màster de la Universitat Jaume I ha de superar, cada curs acadèmic, almenys el 40 per cent del total de crèdits matriculats.  
2. No s'aplicaran aquestes normes de permanència a l'estudiantat que haja superat el 80 per cent dels crèdits del pla d'estudis.  
3. L'estudiantat que no supere aquest mínim pot matricular-se, després d'efectuar la preinscripció, en un estudi de màster diferent. Si no supera aquest mínim en el nou màster, només podrà romandre en aquest màster, en la modalitat d'estudi a temps parcial, el curs acadèmic següent.  
4. A aquests efectes, les assignatures reconegudes no comptabilitzaran com a assignatures superades, excepte les cursades en un programa d'intercanvi.  
  
CAPÍTOL IV  
Disposicions comunes als estudis de grau i de màster  
  
Article 8. Nombre màxim de convocatòries  
1. L'estudiantat pot presentar-se a l'avaluació d'una assignatura com a màxim dues vegades per curs acadèmic.  
2. El nombre màxim de convocatòries per assignatura a què té dret l'estudiantat és de quatre. Si esgota les quatre convocatòries, l'estudiantat únicament pot sol·licitar dues convocatòries addicionals.   
  
3. L'anul·lació de convocatòria és automàtica si en l'acta d'avaluació corresponent consta la qualificació «no presentat».  
  
Article 9. Alumnat amb discapacitat  
1. La Universitat Jaume I promourà l'efectiva adequació d'aquestes normes de permanència a les necessitats de l'estudiantat amb discapacitat per mitjà de la valoració de cada cas concret i l'adopció de les mesures específiques adequades.  
2. A aquests efectes, es faculta a la Comissió de Permanència per a valorar cada cas concret i adoptar les mesures que resulten pertinents.  
  
  
Article 10. Causes d'exempció  
Les malalties greus o qualsevol altra causa de força major, justificades documentalment, poden ser causa d'exempció total o parcial del compliment d'aquestes normes. L'estudi i dictamen de les peticions correspon a la Comissió de Permanència, que ha d'informar d'aquestes qüestions a la Comissió d'Assumptes Universitaris del Consell Social.  
  
  
Article 11. Comissió de Permanència  
1. A la Universitat Jaume I es constituirà una Comissió de Permanència per a tractar i resoldre les qüestions relacionades amb l'aplicació d'aquesta normativa.  
2. La Comissió de Permanència estarà formada per les persones següents:   
Vicerectorat competent en estudiants, que la presideix.  
Vicerectorat competent en estudis.  
Vicerectorat competent en professorat.   
Tècnic o tècnica del Servei de Gestió de la Docència i Estudiants, que actuarà com a secretària.  
La secretària o secretari del Consell Social.  
Els degans o deganes de les facultats i el director o directora de l'ESTCE.  
Dos representants de l'estudiantat, un d'estudis de grau i un altre d'estudis de màster, proposats pel Consell de l'Estudiantat, que no estiguen afectats per aquesta normativa.  
3. Són funcions de la Comissió de Permanència les següents:  
- Resoldre les sol·licituds d'exempció d'aquesta normativa.  
- Valorar, en cada cas, les mesures que resulten pertinents per a l'estudiantat amb discapacitat.  
- Proposar, si ho estima oportú, la reforma d'aquestes normes.  
- Resoldre les consultes que sorgisquen de l'aplicació i interpretació de la present normativa, així com proposar les disposicions que siguen necessàries per al seu desenvolupament.  
- Fer el seguiment de l'aplicació d'aquestes normes i informar el Consell de Govern i el Consell Social.  
  
Article 12. Recursos  
Contra les resolucions de la Comissió de Permanència les persones interessades poden interposar un recurs d'alçada davant del Rectorat de la Universitat en el termini d'un mes comptador des de l'endemà de la recepció de la notificació corresponent, d'acord amb els articles 107.1 i 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
DISPOSICIÓ DEROGATÒRIA  
  
Queden derogades les anteriors normes de permanència aprovades a la Universitat Jaume I.  
  
Entrada en vigor  
La present normativa entrarà en vigor el dia següent a la publicació en el Diari Oficial de la Comunitat Valenciana.